text: Fortsat ingen navne på dræbte soldater 
  12 juni 2010 kl. 13.48
  Forsvaret har stadig ikke offentliggjort navnene på de soldater, der i går blev dræbt under en øvelse ved Oksbøl-lejren.
  
  Navnene på de dræbte kan først offentliggøres, når de pårørende har givet tilladelse. 
  Hærens operative Kommando oplyser til TV SYD, at det formentlig sker i løbet af aftenen. De sidste pårørende blev først underrettet om ulykken sent i går aftes.
  De to dræbte soldater skulle have været udsendt til
  Afghanistan i august. Ved ulykken blev også to soldater lettere såret. 
  
  Undersøgelser ikke afsluttet
  Hærens teknikere og Forsvarets Auditørkorps er fortsat i gang med at undersøge årsagen til eksplosionen i Oksbøl-lejren.
  Det er uvist, hvornår den endelige undersøgelse er afsluttet. 
  Men på pressemødet i går umiddelbart efter ulykken formodede brigadegeneral Michael Anker Lollesgaard fra Oksbøl-lejren, at det muligvis kunne være en teknisk defekt ved mortéren - altså affyringsmekanismen - der var skyld i eksplosionen.
  